**Η ΕΥΘΥΝΗ ΤΟΥ ΕΠΙΣΤΗΜΟΝΑ Α’ ΛΥΚΕΙΟΥ**

-Ο πραγματικός επιστήμονας είναι ο οδοδείκτης της κοινωνίας.

-Ερευνά χωρίς ιδιοτελείς σκοπούς, ελεύθερα και ποτέ χρησιμοθηρικά.

-Σκοπός του πρέπει ν’ είναι η βελτίωση της ποιότητας της ζωής του ανθρώπου και η αναβάθμισή του σε παράλληλη σχέση με την τεχνολογία.

-Το κοινωνικό προφίλ του θ’ αποσκοπεί στη λύση των βασανιστικών προβλημάτων της εποχής μας.

-Στόχος του η καταπολέμηση του μόχθου, του πόνου, της δίψας, της ανέχειας, της δυστυχίας του 1/3 του πληθυσμού της γης.

-Ο ευσυνείδητος επιστήμονας σέβεται το περιβάλλον και βρίσκει τα’ αντίδοτα απέναντι στα συνεχή πλήγματα που αυτό υφίσταται.

-Πάντα υποστηρίζει την παγκόσμια ειρήνη και απέχει από τις έρευνες που αφορούν την τελειοποίηση των όπλων μαζικής καταστροφής.

-Κάθε ανακάλυψη του πρέπει να είναι προς όφελος του συνανθρώπου του και της ευημερίας της ζωής του.

-Δεν πρέπει ποτέ να γίνει φερέφωνο εθνικιστικών και κομματικών οργανώσεων. Αντίθετα πρέπει να εργάζεται για το καλό της κοινωνίας.

-Με τις γνώσεις του, δεν πρέπει ποτέ να εξυπηρετεί τις προσωπικές του φιλοδοξίες, αλλά να μένει πιστός στην αποστολή του που είναι η προαγωγή του κοινού καλού.

-Απαλλαγμένος από τον ηθικό αμοραλισμό και την πολιτική στράτευση ο σωστός επιστήμονας ποτέ δε θα δεχθεί να θυσιάσει στο βωμό της προόδου και της εξέλιξης, ανθρώπινες ζωές. Σέβεται τον άνθρωπο ως αξία και ποτέ δεν τον αντιμετωπίζει ως μέσο.

-Ως φορέας και κάτοχος της αλήθειας, αναλαμβάνει πρωτοβουλίες και εντοπίζει τα σύγχρονα προβλήματα που απασχολούν την κοινωνία. Τα ιεραρχεί, προτείνει λύσεις, ενημερώνει και διαφωτίζει την κοινή γνώμη για τις αρνητικές συνέπειες τυχόν επιστημονικών επιτευγμάτων.

-Αδέκαστος, έντιμος και ανιδιοτελής, απλώνει τη γνώση του και απορρίπτει κάθε μισαλλόδοξη συστράτευση σε ιδεολογίες και οικονομικές σκοπιμότητες.

-Όχι μόνο ως τεχνοκράτης, αλλά και ως πνευματικός ηγέτης, καθοδηγεί το λαό, γίνεται πρότυπο μίμησης, αρωγός, εκλαϊκεύει και μεταλαμπαδεύει τις γνώσεις του.

-Έχοντας ηθική συνείδηση απεχθάνεται το δόγμα ‘’η επιστήμη για την επιστήμη’’ και θέτει τον εαυτό του στην υπηρεσία του πλησίον.

-Ο επιστήμονας δεν πρέπει να είναι φαούστερος άνθρωπος. Η συνέπεια, η αυτογνωσία, η αντικειμενικότητα, η εντιμότητα, η μεγαλοψυχία, η συνέπεια είναι τα κύρια χαρακτηριστικά του.

-Οι επιστημονικές του ανακαλύψεις πρέπει να εξυπηρετούν τον άνθρωπο χωρίς να του επιβάλλουν μια μηχανιστική ζωή που θα τον οδηγήσει στην ανεργία.

-Ως οξυδερκής, αφουγκράζεται τον παλμό της κοινωνίας, αισθάνεται γι’ αυτήν αγάπη, αλληλεγγύη, μοχθεί για την ευτυχία της.

-Η γνώση του ποτέ δεν πρέπει να εμπορευματοποιείται και να γίνεται αιτία ατομικού πλούτου.

-Χωρίς παρωπίδες και με ανοιχτό μυαλό, γκρεμίζει τον ‘’απομονωμένο πύργο’’ της επιστήμης που κάποτε αδιαφορούσε για τα’ ανθρώπινα προβλήματα. Με θάρρος και με υπερηφάνεια αντιστέκεται στους ισχυρούς, χωρίς να νιώθει οποιαδήποτε ψυχολογική πίεση. Αμερόληπτα, ψύχραιμα, δημοσιοποιεί τη γνώμη του όσο αντιπαθής και αν είναι στους σκοτεινούς κύκλους φιλόδοξων καιροσκόπων.

Επιστήμη> επίσταμαι δηλαδή γνωρίζω καλά.

‘’Η γέννηση της επιστήμης υπήρξε ο θάνατος της δεισιδαιμονίας’’. [Χάξλευ]

‘’Πάσα επιστήμη χωριζομένη δικαιοσύνης και της άλλης αρετής, πανουργία, ου σοφία φαίνεται’’.[Πλάτωνας].